Diari Oficial de la Generalitat Valenciana


Sumari del DOGV 3161, del 14-01-1998 (1997/13448)

ORDRE de 30 de desembre de 1997, de la Conselleria d'Ocupació, Indústria i Comerç, per la qual es regulen les ajudes en matèria de modernització del comerç interior i promoció comercial.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3161

Data del DOGV
:   14-01-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1997/13120


Data del document
:   30-12-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 30 de desembre de 1997 de la Conselleria d'Ocupació, Indústria i Comerç, per la qual es regulen les ajudes en matèria de modernització del comerç interior i promoció comercial. [97/X13093]
  
La imminent configuració de la Unió Econòmica i Monetària Europea obrirà definitivament l'espai econòmic comú, el mercat interior, a la competència generalitzada en tots els àmbits d'activitat, siguen productius o de prestació de serveis.
  
Aquest nou marc planteja un important repte a tots els nostres sectors productius, al mateix temps que constitueix una inigualable oportunitat per a aquells que sàpien prendre una posició adequada.
  
La distribució comercial és un dels sectors en què es percep més ràpidament i amb major intensitat el corrent de llibertat que comporta el procés de convergència, en què Espanya estarà present i, per això, ha d'augmentar els seus esforços per a incrementar-ne els nivells d'eficàcia i competitivitat.
  
En aquest context, és necessari seguir destinant recursos per a aconseguir que l'estructura comercial de la Comunitat Valenciana s'adapte perfectament a les demandes d'un sistema econòmic avançat. Per a això, resulta imprescindible augmentar la competitivitat del sector en el seu conjunt, garantint un adequat nivell de competència i prestant una especial atenció a les petites i mitjanes empreses, i als equipaments comercials col·lectius. L'ordenació territorial i sectorial del comerç, l'assimilació de les innovacions tecnològiques i de gestió així com l'establiment i l'incentiu als mecanismes de col·laboració tant entre les administracions públiques com entre les empreses entre si, són actuacions necessàries de cara a la modernització de la nostra estructura comercial.
  
La renovació comercial dels centres històrics dels municipis de la Comunitat Valenciana com a part irrenunciable del nostre patrimoni i contenidors d'una important activitat econòmica és un altre dels aspectes en què cal incidir a fi de garantir-ne la viabilitat econòmica i comercial de cara al pròxim segle.
  
D'altra banda, cal seguir insistint, amb major intensitat, si és possible, en la internacionalització de les nostres empreses, així com en tots aquells aspectes que possibiliten la presència dels nostres productes en els principals mercats exteriors, a través d'accions de promoció específiques en mercats concrets, coordinant la realització d'esforços de totes les institucions afectades, així com prestant suport a altres inversions i projectes, que permeten incrementar el tradicional caràcter obert i exportador de l'economia valenciana i, per tant, contribuir al nostre creixement econòmic.
  
Així, atès que la Llei 8/86, de 29 de desembre, d'Ordenació del Comerç i Superfícies Comercials preveu, en el capítol I del títol IV, l'acció de foment que ha de desenvolupar la Generalitat Valenciana, en allò que afecta la reforma de les estructures comercials, així com la necessitat de preparar el nostre sistema distributiu per als reptes que es presentaran els pròxims anys, aquesta Conselleria d'Ocupació, Indústria i Comerç, ha considerat oportú consolidar i ampliar el marc d'ajudes a la modernització del comerç interior i a la promoció comercial a fi que, atenent totes aquestes circumstàncies, siga capaç d'incentivar la realització de projectes i d'inversions necessaris per a aconseguir l'increment en l'eficiència i la competitivitat del sector.
  
Finalment s'assenyala que les ajudes que es concedisquen d'acord amb allò que s'ha previst en aquesta ordre, ho seran en el marc de la Comunicació de la Comissió 96/C 68/06 (DOTZE C 68, 6-3-96).
  
Per això, i en virtut de les facultats que em confereix l'article 35 de la Llei 5/1983, de 30 de desembre, del Govern Valencià i l'article 47 del Text Refós de la Llei d'Hisenda Pública Valenciana,
  
ORDENE
  
Títol I
  
Disposicions generals
  
Article 1. Objecte i àmbit
  
1. L'objecte d'aquesta ordre és establir el règim de la concessió d'ajudes en matèria de modernització del comerç interior i promoció comercial, per a les accions que s'indicaran, d'acord amb les consignacions pressupostàries que per a l'exercici 1998 establisca la Llei de Pressupostos de la Generalitat Valenciana.
  
2. El règim d'ajudes s'aplicarà tal com es determina en els següents articles.
  
Article 2. Accions de suport
  
1. Les ajudes establides podran anar destinades a les actuacions següents:
  
a) Realització d'estudis i d'investigacions de caràcter comercial.
  
b) Realització d'accions formatives o informatives, que tinga per objecte millorar els nivells de capacitació tècnica i professional dels agents del sector.
  
c) Actuacions que tinguen per objecte la racionalització, desenvolupament i modernització de les estructures o processos de distribució o comercialització.
  
d) Actuacions dirigides a potenciar els processos de cooperació, tant a nivell empresarial com entre l'administració local o autonòmica a fi de modernitzar les estructures comercials.
  
e) Accions que tinguen per objecte la promoció i la comercialització dels productes de la Comunitat Valenciana.
  
2. Les ajudes que s'estableixen en aquesta ordre es materialitzaran mitjançant:
  
a) Subvencions
  
b) Suport a les operacions de crèdit que les persones físiques o jurídiques relacionades amb el sector comercial i productiu en general, formalitzen amb les entitats financeres que tinguen subscrits convenis de col·laboració amb la Generalitat Valenciana.
  
Article 3. Beneficiaris de les ajudes
  
Podran ser beneficiaris de les ajudes les entitats locals, empreses públiques, associacions empresarials, institucions i petites i mitjanes empreses.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades per aquesta ordre, s'hauran d'adreçar a la Direcció General de Comerç i Consum i es presentaran en l'imprès normalitzat, en els corresponents serveis territorials de Comerç o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'hauran d'acompanyar, a més de la documentació que per a cada una de les ajudes concretament s'estableix en els corresponents articles d'aquesta ordre, amb els documents que a continuació s'indiquen:
  
a) Documentació acreditativa i identificativa del sol·licitant i, si escau, del seu representant legal.
  
b) Documentació acreditativa que el sol·licitant es troba al corrent en les obligacions tributàries i en la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda
  
c) Memòria descriptiva de l'actuació per a la qual se sol·licita l'ajuda, amb expressió de les fases i dels terminis de realització, pressupost detallat per partides o factura proforma.
  
d) Dades de domiciliació bancària segons el model facilitat amb aquesta finalitat (fitxa de manteniment de tercers).
  
3. Quan la sol·licitud no complisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre es considere exigible, es requerirà l'interessat perquè en el termini de 10 dies, esmene la falta o adjunte els documents preceptius, amb la indicació que, si no ho fa així, es considerarà que desisteix de la seua petició, i s'arxivarà sense més tràmit.
  
4. Els sol·licitants podran executar els projectes des de l'1 de gener de 1998, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà l'establit per a cada tipus d'ajuda en els articles corresponents d'aquesta ordre.
  
Article 5. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, la incidència del projecte en la modernització del comerç interior o en la promoció i la comercialització dels productes de la Comunitat Valenciana i aquells criteris de valoració especificats per a cada tipus d'ajuda en aquesta ordre.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o de dades complementàries que considere necessaris per a emetre resolució sobre la sol·licitud presentada.
  
2. Vista la proposta formulada per la Comissió d'Ajudes a la Comercialització, el conseller d'Ocupació, Indústria i Comerç dictarà resolució de concessió de l'ajuda, que fixarà expressament la quantia i incorporarà, si escau, les condicions, obligacions i determinacions accessòries a les quals haja de subjectar-se el beneficiari. La resolució es notificarà als interessats en els termes previstos en l'article 58 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
3. En aquells supòsits en què la concurrència de circumstàncies excepcionals ho aconselle es podrà autoritzar la concessió d'ajudes que superen els límits establits amb caràcter general per a cada una d'elles en aquesta ordre, respectant, en tot cas, les dotacions pressupostàries corresponents. La resolució serà motivada.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a decidir sobre les sol·licituds que es presenten per a la concessió de les ajudes que s'estableixen en aquesta ordre serà de tres mesos comptats des de la data de la finalització del termini de presentació de sol·licituds.
  
5. Transcorregut el termini sense haver dictat resolució, es considerarà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptats des de la notificació de la resolució corresponent.
  
Article 7 . Resolució d'incidències
  
1. L'òrgan competent per a la concessió de les ajudes previstes en aquesta ordre, decidirà les incidències que es produïsquen amb posterioritat a aquesta concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum podrà realitzar el control i el seguiment de les accions a través de les comprovacions que considere necessàries.
  
2. La Direcció General de Comerç i Consum en els supòsits en què ho considere escaient, i en especial quan les actuacions per a les quals es concedeix l'ajuda consistisquen en la realització d'estudis, de projectes o de plans, o en l'execució d'obres, podrà designar personal tècnic perquè hi col·labore en la redacció o execució o assumisca la direcció tècnica de la realització, per la qual cosa el beneficiari estarà obligat, quan així ho determine la corresponent resolució de concessió de l'ajuda, a comunicar a aqueix centre directiu l'inici de les actuacions.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas amb anterioritat al 15 d'octubre de 1998, i llevat que per circumstàncies concurrents es determine un termini distint en la resolució de concessió de l'ajuda, hauran de presentar:
  
a) Factures de la despesa efectuada, d'acord amb la normativa vigent. Quan es tracte de despeses realitzades per les corporacions locals, bastarà a aquest efecte la presentació dels corresponents certificats de despesa, expedits per la Intervenció, on conste l'acord de reconeixement de l'obligació.
  
b) En les subvencions per a inversions, es presentarà, a més a més, l'acreditació del seu pagament per qualsevol de les formes acceptades per la normativa i els usos vigents. Quan es tracte d'inversions realitzades per les corporacions locals, bastarà a aquest efecte la presentació dels corresponents certificats de despesa, expedits per la Intervenció, on conste l'acord de reconeixement de l'obligació, acompanyats, si escau, dels corresponents certificats d'obra.
  
c) Acreditació, si escau, del compliment de les obligacions i condicions que s'hagueren establit en la resolució.
  
3. Amb caràcter general, no es subvencionarà l'IVA satisfet per l'adquisició de béns o serveis, i en general qualsevol impost pagat pel beneficiari.
  
No s'aplicarà allò que s'ha disposat en el paràgraf anterior en els supòsits de realització d'activitats de promoció, promogudes per entitats sense ànim de lucre quan l'import de la subvenció en cobrisca la totalitat del cost.
  
Article 10. Obligacions del beneficiari
  
Són obligacions del beneficiari:
  
·Realitzar l'activitat que fonamenta la concessió de la subvenció.
  
·Acreditar la realització de l'activitat, així com el compliment dels requisits i de les condicions que determinen la concessió de l'ajuda.
  
·La submissió a actuacions de control financer que corresponen a la Intervenció General en relació amb les ajudes concedides.
  
·Fer constar de manera explícita en la difusió de les accions subvencionades, el suport de la Conselleria d'Ocupació, Indústria i Comerç.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Títol II
  
Ajudes a la realització d'estudis
  
sobre el sector comercial
  
Article 12. Objecte i beneficiaris
  
Podran accedir a les ajudes contingudes en aquest títol les entitats locals, empreses públiques, associacions empresarials i institucions, que promoguen la realització d'activitats d'estudi i investigació referides al sector comercial o a processos de comercialització.
  
Article 13. Modalitats d'ajuda
  
Les ajudes s'adreçaran a la realització d'activitats d'estudi i d'investigació sobre els aspectes que a continuació s'indiquen, i també a la difusió dels resultats d'aquestes.
  
1. La determinació d'estratègies i d'inversions en actuacions territorials d'inspiració comercial.
  
2. L'anàlisi de les estructures i processos de comercialització d'àmbits geogràfics o sectorials concrets i de les seues tendències d'evolució.
  
3. Obtenir el coneixement de qualsevol altre aspecte que puga repercutir positivament en la modernització del comerç de la Comunitat Valenciana o en la promoció i la comercialització dels productes valencians.
  
Article 14. Condicions específiques
  
a) En els estudis sectorials s'analitzaran suficientment les condicions de la producció, la distribució i el consum i s'investigaran les seues relacions.
  
b) En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre l'oferta i la demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinent.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada i, si escau, per a determinar la quantia, es considerarà la incidència sectorial i/o territorial de l'estudi, així com la seua aplicació a projectes en matèria d'ordenació o modernització del comerç.
  
2. Per al suport dels estudis de base territorial es tindrà en compte la seua correlació amb les actuacions compreses en el Programa d'Acció Territorial Aplicat al Comerç, i quedarà subjecta, en tot cas, la seua realització a les directrius i les metodologies emanades del citat programa.
  
3. Les ajudes consistiran en la concessió de subvencions, d'acord amb els quanties següents:
  
a) Subvenció, que podrà abastar fins l'import total del seu cost per als supòsits de realització dels estudis citats en el punt 1r de l'article 13.
  
b) Subvenció fins un 70 % del seu cost per als supòsits de realització i/o difusió dels estudis previstos en els punts 2n i 3r de l'article 13.
  
Article 16. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest títol, es presentaran, amb caràcter previ a la realització de l'estudi de què es tracte, acompanyades, a més a més de la documentació establida amb caràcter general, de la següent que corresponga:
  
1.1. Entitats locals
  
a) Certificat de l'acord plenari de l'entitat o entitats sol·licitants on s'expresse la seua voluntat de sol·licitar la subvenció.
  
b) Declaració de les fonts de finançament del projecte.
  
1.2. Les empreses de titularitat pública o mixta podran substituir l'acord plenari previst en l'apartat anterior per sol·licitud del president del Consell d'Administració o conseller Delegat, caldrà que presenten, a més a més, l'acreditació de la participació de l'entitat pública en el seu capital, així com declaració de les fonts de finançament del projecte.
  
2. El termini de presentació de sol·licituds serà el comprés entre el 26 de gener i el 31 de març de 1998.
  
Títol III
  
Ajudes en matèria de formació
  
Article 17. Objecte i beneficiaris
  
L'objecte de les ajudes regulades per aquest títol és elevar la capacitació tècnica i professional dels agents del sector i podran accedir-hi totes les entitats, públiques o privades, sense ànim de lucre, que pretenguen la realització d'activitats formatives que tinguen com a finalitat millorar la preparació tècnica i professional dels comerciants.
  
Així mateix i amb caràcter excepcional, també podran accedir a aquestes ajudes aquelles formes associades o integrades de comerciants, independentment de la configuració jurídica que hi adopten.
  
Article 18. Modalitats d'ajuda
  
Les ajudes que s'estableixen en aquest títol es destinaran a la realització de les següents activitats:
  
a) Cursos de formació comercial general que tinguen com a objectiu la capacitació tècnica, l'actualització i/o l'especialització del personal que preste els seus serveis o vulga accedir al sector de la distribució, en els seus distints nivells.
  
b) Cursos de formació comercial específica que tinguen com a finalitat aprofundir en determinades matèries dins del camp de la distribució, i aconseguir una formació més especialitzada, dirigida fonamentalment a tècnics, directius d'empresa, i postgraduats.
  
c) Jornades tècniques, meses rodones, conferències i congressos que aprofundisquen en temes monogràfics, o aborden aspectes fonamentals de la distribució comercial, i que faciliten la presa de contacte i la posada en comú dels coneixements i experiències dels distints estaments interessats en el sector.
  
d) Viatges que donen a conèixer, entre els empresaris del sector, pràctiques o experiències comercials que estiguen implantades, amb èxit contrastat, en altres ciutats o països.
  
e) Beques per a la investigació sobre aspectes de la distribució, assistència a cursos d'especialització o accions formatives puntuals que es desenvolupen fora del territori de la Comunitat Valenciana.
  
f) Anàlisi de les necessitats de formació del sector del comerç detallista a través de l'estudi i/o l'avaluació d'aquestes.
  
g) Accions específiques destinades a la formació de formadors.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada i si escau, per a determinar-ne la quantia, es tindrà en compte l'adequació als objectius i les finalitats de aquesta ordre, la naturalesa de les accions proposades, els destinataris sobre els quals recauen, el grau possible d'impacte positiu en el sector, el col·lectiu o el territori corresponent i l'experiència anterior en accions similars.
  
2. Les ajudes establides en aquest títol, podran abastar fins el 70% del pressupost estimat i, excepcionalment, en consideració a les especials característiques del projecte, superar aquest límit fins cobrir l'import efectiu de la despesa.
  
Article 20. Presentació de sol·licituds i termini
  
1. Les sol·licituds per a l'obtenció de les ajudes es presentaran amb antelació suficient a la data prevista per a l'inici de l'activitat. En aquestes sol·licituds figurarà el període de realització del projecte i en les que fan referència a les accions compreses en els apartat a), b) i c) de l'article 18 es farà constar, a més a més, les dates d'inici, horari, programa i currículum del professorat.
  
2. El termini de presentació de sol·licituds serà el comprés entre el 26 de gener i el 30 de juny de 1998.
  
Títol IV
  
Ajudes a la modernització del comerç interior
  
Article 21. Criteris d'avaluació
  
Entre les ajudes previstes en aquest títol, gaudiran de preferència les que tinguen per objectiu la realització de projectes d'inversió promoguts per agrupacions i cooperatives de comerciants i per altres associacions sense ànim de lucre, que responguen a les formulacions d'un pla general per a la racionalització, el desenvolupament i la modernització de les estructures o processos de distribució o comercialització.
  
Així mateix, tindran caràcter prioritari les relatives a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants, les actuacions de la qual compten, en el seu cas, amb l'autorització de l'ajuntament o autoritat competent.
  
Capítol I
  
Suport a la creació i modernització
  
d'infraestructures comercials
  
Article 22. Objecte i beneficiaris
  
Podran accedir a les ajudes contingudes en aquest capítol les entitats locals i les empreses de titularitat municipal o mixtes, així com les formes de comerç associat o integrat, amb independència de la seua fórmula jurídica, que pretenguen emprendre alguna de les següents actuacions:
  
1. Estudi, modernització, ampliació, trasllat, equipament i/o reforma de l'estructura física i instal·lacions complementàries dels equipaments comercials col·lectius, incloent-hi l'execució d'aquelles obres de caràcter provisional que siguen necessàries per a la consecució d'aquestes finalitats.
  
2. Obres i instal·lacions en carrers i places de caràcter bàsicament comercial per a la seua transformació o la seua adequació a un ús exclusiu o preferent dels vianants i altres inversions en àrees d'alta concentració comercial, marcat caràcter històric o centralitat.
  
3. Inversions dirigides a la racionalització d'estructures organitzatives de cooperació comercial.
  
4. Altres projectes que, sense estar previstos en els anteriors apartats, coadjuven a l'efectiva racionalització, desenvolupament i modernització de les infraestructures comercials o repercutisquen en els comerços detallistes vinculats a una estructura organitzativa superior.
  
Article 23. Quantia i condicions de les ajudes
  
Les ajudes podran consistir en:
  
a) Subvenció fins el 70% amb el límit d'un milió de pessetes a la realització d'estudis que determinen les inversions i accions a desenvolupar en unitats físiques de comerç agrupat. L'estudi haurà de permetre un funcionament viable, sense noves inversions, a mitjà termini i almenys haurà de determinar:
  
·Anàlisi de l'oferta i la demanda en l'àrea d'influència de l'equipament comercial.
  
·Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.)
  
·Proposta raonada dels punts de venda que calga mantenir, mix comercial i distribució d'aquests després de la inversió, en l'equipament.
  
·Proposta concreta i desenvolupada sobre els instruments que amb la seua aplicació asseguren la viabilitat del projecte de reforma i el mix comercial proposat com a viables, tals com: ordenances, reglament interior, manual d'imatge, etc.
  
·Definició del model de gestió comercial que es desenvolupe en l'equipament després de la inversió.
  
·Accions complementàries que calga desenvolupar per a assegurar la viabilitat de la inversió: formació, promoció comercial, implantació de nous serveis, etc.
  
·Detall de les inversions que es realitzen quant a: obra civil, equipament, introducció de noves tecnologies i/o serveis, normalització d'imatge, estalvi energètic, tractament de residus, eliminació de residus, càrrega i descàrrega, accessos i recorreguts interns, etc.
  
·Pla de finançament de les inversions proposades.
  
Per a la resolució de l'expedient serà requisit previ la presentació de la proposta de l'estudi i la seua metodologia.
  
b) Subvenció fins el 70% amb el límit de 500.000 pessetes per a la realització d'estudis previs a fi de definir les inversions a realitzar en mercats de venda no sedentària que es realitzen de forma periòdica (almenys setmanal) als centres urbans, sempre que almenys es determine:
  
·Grandària i composició de l'oferta
  
·Ubicació i distribució d'aquesta
  
·Definició dels llocs i de les característiques ha complir l'espai on s'ubique.
  
·Determinació de les inversions necessàries per al desenvolupament harmònic i ordenat de l'activitat comercial
  
·Definició de les inversions complementàries com instal·lació elèctrica, neteges ... i altres aspectes vinculats a l'activitat
  
L'activitat desenvolupada en aquests mercats no podrà estar vinculada a activitats sectorials, vinculats a períodes festius o celebracions específiques.
  
Per a la resolució de l'expedient serà requisit previ la presentació de la proposta de l'estudi i la seua metodologia.
  
c) Subvenció, fins un 70%, amb el límit de 40 milions de pessetes, de les inversions i les despeses projectades en unitats físiques de comerç agrupat, com a conseqüència de la realització d'un estudi previ que complisca almenys els requisits citats en el punt a) d'aquest article.
  
d) Subvenció fins un 40%, amb un límit de 15 milions de pessetes, del cost de les inversions en obra civil i/o equipament sempre que afecten de forma directa a l'estructura comercial de les unitats físiques de comerç agrupat, i en el cas que no s' hi haja realitzat estudi previ.
  
Si hi ha un estudi previ i aquesta Conselleria l'ha subvencionat, únicament es podrà donar suport a aquelles inversions que no entren en contradicció amb les propostes que aquest conté, ni dificulten o condicionen l'aplicació futura d'aquest.
  
El percentatge anterior podrà elevar-se fins el 70% als municipis menors de 1.500 habitants, de dret, i per a inversions l'objectiu de les quals siga el compliment de la normativa higienicosanitària.
  
e) Per a les inversions que calga realitzar com a conseqüència dels estudis citats en el punt b) d'aquest article, subvencions fins el 50% amb el límit de 10 milions de pessetes.
  
f) Subvenció fins un 60%, amb un límit de 15 milions de pessetes, del cost de les inversions derivades de la realització de projectes que suposen millorar espais urbans específics per a ús dels vianants. En aquest cas caldrà aportar-hi normativa aplicable (ús de tendals, ombrel·les, ocupació de la via pública, regulació de la càrrega i descàrrega, etc.) i un breu estudi sobre la incidència de la inversió proposada en: trànsit de vianants i rodat, aparcament, mobiliari urbà, senyalització, etc.
  
En les actuacions consistents en obres per a ús de vianants o millora dels espais urbans per a transeünts, serà requisit necessari que es realitze activitat comercial (segons l'Impost d'Activitats Econòmiques) almenys en el 40% de la zona on es proposa actuar. Així mateix es considerarà que hi ha una millora per a ús dels vianants quan l'espai que es destine a aquests s'incremente de forma significativa i on l'espai ho permeta les voreres siguen com a mínim de 35 metres o la calçada no siga superior a 4 metres. En el disseny de les actuacions que calga realitzar es prendrà en consideració que s'evite provocar la repetició de recorreguts per a la recerca d'aparcament.
  
El percentatge citat en el paràgraf anterior quant a activitat comercial es mesurarà sobre línia de façana en planta baixa (en el seu estat a la data de la presentació de la sol·licitud) excloent-hi només vials i jardins. Únicament no serà aplicable aquest criteri quan es tracte d'actuacions que faciliten l'accés dels vianants entre dues zones comercials consolidades (en les quals sí que es complisca aquest requisit).
  
g) Subvenció fins el 40% amb el límit de 10 milions de pessetes del cost de les inversions que hagen de realitzar-se en zones d'alta densitat comercial de les poblacions de menys de 15.000 habitants, sempre que aquesta tinga caràcter de centralitat comercial respecte a les poblacions del seu entorn i les inversions vagen destinades a millorar les condicions de venda quant a accessos, circulació de vianants, equipament i/o dotació de mobiliari urbà, entre altres.
  
h) Subvenció fins el 50%, amb el límit de 10 milions de pessetes per a la realització, per part d'agrupacions de comerciants, de:
  
- Estudis per a l'elaboració de plans de creació de xarxes d'establiments comercials o la seua modernització i innovació (exclosa la compra de locals i en general béns immobles). Amb aquesta finalitat es donarà suport als projectes per a determinar la imatge corporativa, la gestió comuna i la seua aplicació.
  
- Implantació de xarxes informàtiques incloent-hi el disseny i desenvolupament dels suports lògics (programes i aplicacions) així com la compra dels equips.
  
- Altres inversions que sense estar incloses en els punts anteriors coadjuven a millorar la posició al mercat dels comerciants associats.
  
No es consideraran, en cap dels conceptes reflectits en aquest article com de suport, les despeses de reparació, substitució o manteniment llevat que aquests queden condicionats per la realització d'altres inversions considerades de suport.
  
En el cas que els projectes subvencionats a desenvolupar s'executen per fases la suma de les ajudes a les distintes fases no podrà superar els límits citats.
  
Article 24. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest capítol, es presentaran amb anterioritat a la finalització de l'actuació projectada, acompanyades, a més de l'establida amb caràcter general, de la documentació següent que corresponga:
  
1.1. Entitats locals
  
a) Certificat de l'acord plenari de l'entitat o entitats sol·licitants on s'expresse la seua voluntat de sol·licitar la subvenció.
  
b) Declaració de les fonts de finançament del projecte.
  
c) Documentació acreditativa, si escau, de la disponibilitat dels terrenys.
  
d) Memòria comercial de la inversió on s'indiquen els terminis d'execució previstos.
  
e) Document gràfic sobre l'estat actual.
  
f) Certificat que acredite el compliment, en aquest o amb les inversions plantejades, de la normativa vigent en matèria higienicosanitària, si es pretén accedir a les ajudes regulades en l'article anterior apartats c, d o e.
  
g) Metodologia prevista o estudi previ, segons es vulga accedir a les ajudes citades en els apartats a i b o c, d i e, respectivament, de l'article anterior.
  
1.2. Les empreses de titularitat municipal o mixta adjuntaran, a més a més, l'acreditació de la participació de l'entitat local en el seu capital i si escau, l'estudi economicofinancer de la inversió prevista.
  
1.3. Les agrupacions de comerciants hauran d'acreditar-hi l'activitat desenvolupada pels seus membres. Així mateix, en els casos que corresponga aportaran la documentació citada en el punt 1.1 lletres f i g, d'aquest article.
  
2. El termini de presentació de sol·licituds serà el comprés entre el 26 de gener i el 31 de març de 1998.
  
Capítol II
  
Suport a l'elaboració i desenvolupament de plans integrats
  
de renovació dels centres comercials històrics
  
de la Comunitat Valenciana
  
Article 25. Objecte i beneficiaris
  
Les ajudes arreplegades en aquest capítol tenen la finalitat de fer possible la realització de programes integrals de renovació comercial dels centres històrics dels municipis de la Comunitat Valenciana, propiciant la introducció de millores per a l'exercici de l'activitat comercial en aquestes zones, tant a nivell d'infraestructures com de gestió, prèvia realització d'un Pla Estratègic que les determine.
  
Podran ser-ne beneficiàries aquelles corporacions locals que, amb aquesta finalitat aborden un conjunt de mesures que determinen les estratègies a seguir a nivell de ciutat en l'àmbit que es determine com a centre històric i la seua concreció a través dels mecanismes que regulen les intervencions per a la realització d'una equilibrada convivència entre trànsit de vianants i rodat, determinació de nodes d'atracció comercial i la intercomunicació d'aquests, l'equilibri entre diferents usos residencials socials, culturals i econòmics. En aquest Pla Estratègic, que s'elaborarà amb la participació de la Direcció General de Comerç i Consum, es farà constar necessàriament la definició d'inversions i la programació d'aquestes a mitjà termini.
  
Les àrees determinades pel Pla Estratègic, podran correspondre tant a les zones centrals de la localitat on tradicionalment s'ha residenciat l'activitat comercial, com a aquelles altres zones urbanes d'alta densitat comercial que actuen com a subàrees de centralitat.
  
Podran, així mateix, ser beneficiaris d'aquestes ajudes les agrupacions de comerciants que desenvolupen la seua activitat en l'àmbit d'intervenció prèviament definit de comú acord entre l'ajuntament de la ciutat i la Direcció General de Comerç i Consum a través del citat Pla.
  
Article 26. Modalitats d'ajudes
  
Les ajudes es destinaran a la realització d'alguna de les següents accions específiques:
  
a) Elaboració d'estudis puntuals i específics, de desenvolupament del Pla Estratègic Inicial, d'actuació comercial en l'entorn que s'haja definit amb anterioritat.
  
b) Inversions derivades de l'adaptació de l'espai urbà a la funcionalitat comercial, en aplicació d'allò que s'ha desenvolupat en el pla inicial o estudis específics.
  
c) Desenvolupament d'accions publicitàries i de promoció tendents a atraure els consumidors a aquests entorns.
  
Amb caràcter excepcional podran atendre's altres inversions que, sense trobar-se expressament previstes en els epígrafs anteriors, tinguen, al parer de la Direcció General de Comerç i Consum, una incidència rellevant per al desenvolupament de l'activitat comercial en l'entorn definit com a centre comercial històric.
  
Article 27. Condicions específiques
  
Amb el fi d'aconseguir major concreció i agilitat en la gestió i materialització de les actuacions a desenvolupar podran establir-se Convenis de Col·laboració amb altres Administracions Públiques en què es desenvolupen, a més a més, els mecanismes de cofinançament d'inversions.
  
Article 28. Quantia de les ajudes i criteris d'avaluació
  
Les ajudes previstes en aquest capítol podran abastar fins el 75% del cost de les accions previstes en l'article 26, IVA exclòs. El nivell d'ajuda per a les actuacions no previstes expressament s'hi fixarà d'acord amb la transcendència comercial del projecte i amb el nombre de comerciants afectats.
  
Per a la concessió de l'ajuda sol·licitada i, si escau per a determinar-ne la quantia, es tindrà en compte l'efectiva inclusió de les accions en el Pla Estratègic Inicial, o estudi específic, així com la repercussió i l'impacte en la millora de la funcionalitat comercial del centre històric en què s'actue.
  
Article 29. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest capítol, es presentaran amb anterioritat a la finalització de l'actuació projectada, acompanyades, a més de l'establida amb caràcter general, de la documentació següent que corresponga:
  
1.1. Corporacions locals
  
a) Certificat de l'acord plenari de l'entitat o entitats sol·licitants on s'expresse la voluntat de sol·licitar la subvenció.
  
b) Declaració de les fonts de finançament del projecte.
  
c) Memòria comercial de la inversió on s'indiquen els terminis d'execució previstos.
  
e) Document gràfic sobre l'estat actual.
  
d) Metodologia prevista o estudi previ, si escau.
  
1.2. Les agrupacions de comerciants hauran d'acreditar l'activitat desenvolupada pels seus membres, i hauran d'aportar la conformitat municipal a les inversions, si escau, i, si s'escau, metodologia prevista o estudi previ.
  
2. El termini de presentació de sol·licituds serà el comprés entre el 26 de gener i el 31 de març de 1998.
  
Capítol III
  
Suport a la modernització de les PIME comercials
  
Secció primera
  
Disposicions comunes
  
Article 30. Concepte de PIME
  
A l'efecte de les ajudes regulades en aquest capítol s'entendrà per PIME aquelles empreses que complisquen tots els requisits següents:
  
a) que no superen els 250 treballadors,
  
b) que tinguen una facturació en l'exercici immediatament anterior inferior a 40 milions d'ecus,
  
c) i en les que el 25% o més del seu capital o dels seus drets de vot no pertanyen a una altra empresa, o conjuntament a diverses empreses que no responguen a la definició de PIME, llevat que es tracte de societats de capital risc, societats públiques, o d'inversors institucionals que no exercisquen control.
  
Article 31. Objecte, beneficiaris i condicions
  
1. Les ajudes contingudes en aquest capítol tenen la finalitat de potenciar l'increment del nivell d'associacionisme i d'integració, així com el nivell de competitivitat de les unitats empresarials del sector comercial, considerades com a petites i mitjanes empreses, facilitant a aquestes la seua resposta a la necessitat de procedir a l'assimilació tecnològica, la racionalització dels canals de la distribució, la potenciació del sector com a prestador de serveis, la seua adequació a les noves tendències urbanes que dinamitzen el comerç i proporcionar a aquestes instruments per a competir enfront de la creixent penetració comercial exterior, així com promocionar les diverses formes d'associació i integració comercial.
  
2. Amb aquesta finalitat les ajudes regulades en aquest capítol tindran com a beneficiaris a aquelles persones físiques o jurídiques, qualificades com a PIME, que exercisquen l'activitat comercial en algun dels sectors que s'indiquen en l'annex 1, o que accediran al seu exercici, i que vulguen portar a cap projectes, en els seus establiments comercials (ubicats almenys en planta baixa excepte quan es tracte de comerç agrupat físicament), que complisquen les següents condicions:
  
- Estar donat d'alta, o inscriure's a l'inici de l'activitat, en l'Impost d'Activitats Econòmiques en una activitat prevista en l'annex 1 a què fa referència el paràgraf anterior.
  
- No propiciar o consolidar situacions que limiten la lliure competència.
  
- Anar dirigides a aconseguir l'especialització i/o modernització mitjançant la introducció d'innovacions que segons el parer de la Conselleria d'Ocupació, Indústria i Comerç, representen millores significatives en la funció pròpiament comercial, a través de la introducció de noves tecnologies tangibles o intangibles.
  
3. Així mateix i a l'efecte de les ajudes previstes en aquest capítol, s'entendrà per empresa i comerç preexistent, aquell que justifique estar donat d'alta en l'Impost d'Activitats Econòmiques amb un any d'antelació a la data de presentació de la sol·licitud; per comerç associat aquell que s'integre en cadenes voluntàries, cooperatives de detallistes o cadenes de franquícies i per comerç agrupat físicament l'ubicat en mercats, galeries i centres comercials.
  
4. A l'efecte de les ajudes regulades en aquest capítol, no es computaran com a despeses d'inversió les despeses d'estudi o de projecte, (excepte si aquests els exigeixen els serveis tècnics de la Direcció General de Comerç i Consum), fons de comerç, drets de traspàs, despeses d'alta, permisos i llicències, taxes i impostos (l'IVA inclòs), béns usats, arrendaments financers i compra de mercaderies objecte de comercialització.
  
5. No es concediran ajudes a les inversions que es realitzen en locals comercials integrats en obra nova si aquesta no es troba completament finalitzada.
  
6. Segons la diferent problemàtica territorial i/o sectorial dels establiments comercials, la Direcció General de Comerç i Consum podrà establir criteris de prioritat amb vista a la tramitació i concessió de les corresponents subvencions.
  
7. Les empreses que pretenguen accedir a les ajudes previstes en aquest capítol hauran de complir la normativa vigent emanada d'aquesta Conselleria quant a la inscripció en els registres que corresponga i, si escau, acreditar l'obtenció de les autoritzacions que se sol·licite i corresponga.
  
Sense perjudici de l'anterior, podran ser objecte d'ajuda aquells projectes presentats per altres sectors no inclosos en l'annex 1, quan així s'estime per la Comissió d'Ajudes a la Comercialització.
  
Article 32. Presentació de sol·licituds i termini
  
1. A les sol·licituds, presentades en imprès normalitzat s'adjuntarà un avantprojecte on conste: memòria comercial de l'empresa, i de l'establiment objecte de la inversió, en relació amb el projecte que cal desenvolupar, indicant els terminis d'execució d'aquest (entre 1.1.98 i 15.10.98); plans de situació i distribució actual i futura (si es produeixen modificacions amb la inversió proposada); pressupostos o factures proforma de la inversió projectada i, quan escaiga, llicència municipal d'obres i/o d'obertura/activitat o acreditació de haver-la sol·licitada i, si escau, justificant de recepció de la sol·licitud de préstec presentada a l'entitat financera.
  
2. El termini de presentació de sol·licituds de concessió de les ajudes regulades en aquest capítol serà el comprés entre el 26 de gener i el 30 d'abril de 1998.
  
Secció segona
  
Suport financer
  
Article 33. Objecte i modalitats d'ajudes
  
1. Les ajudes destinades a facilitar, a les petites i mitjanes empreses compreses en aquest títol, l'accés als recursos financers i reduir-ne el cost, a fi de potenciar la inversió en la PIME comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaran a través d'ajudes a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a dit efecte, la Generalitat Valenciana subscriga amb aquestes, l'ajuda quedarà condicionada al compliment de les condicions que aquests convenis establisquen quant a condicions dels préstecs.
  
2. La destinació del finançament haurà de ser la realització de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat o agrupat físicament i implantacions en àrees insuficientment dotades:
  
A) Realització d'obres de construcció, condicionament i reforma de locals.
  
B) Adquisició d'immobilitzat material nou.
  
C) Adquisició de sòl i locals comercials, sempre que la inversió vaja destinada a l'ampliació d'establiments ja existents i es realitze, conjuntament, l'habilitació d'aquests i es mantinga l'activitat comercial anterior.
  
Així mateix, es podrà donar suport a aquesta inversió en els casos en què vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant estiga exercint l'activitat almenys deu anys en el local objecte de compra i reforma.
  
Es considerarà igualment com a inversió subvencionable el cost de l'adquisició dels drets d'ocupació de llocs als mercats municipals, en els termes citats en el paràgraf primer.
  
3. Als efectes regulats en aquesta secció la inversió mínima proposada i ajustada a les condicions establides en aquesta ordre no podrà ser inferior a 1.500.000 pessetes.
  
Article 34. Quantia de les ajudes
  
1. El préstec podrà abastar fins el 70% del total de les inversions previstes en l'article 28é.2, sense superar la quantia de 50 milions de pessetes, en les condicions fixades en els convenis a què fa referència l'article 2n .3. b) d'aquesta ordre.
  
2. El termini d'amortització del préstec estarà comprés entre 4 i 6 anys, inclosos si escau fins 2 anys de carència, i l'interès referent al Mibor a 1 any podrà tenir un diferencial fins 2 punts. L'amortització total o parcial del capital, suposarà la devolució de la part proporcional de la subvenció que corresponga, a través de l'entitat financera.
  
3. La subvenció que s'assigne a cada sol·licitud suposarà com a màxim 5 punts de reducció del cost financer del préstec a què fa referència l'article 2n .3. b) de aquesta ordre, sense superar el 20% del principal d'aquest. Les ajudes que s'assignen s'aplicaran a la reducció del principal del préstec que resulte autoritzat.
  
Secció tercera
  
Ajudes directes
  
Article 35. Modalitats i quantia d'ajudes
  
En matèria de modernització de les PIME comercials la Conselleria d'Ocupació, Indústria i Comerç concedirà ajudes directes per a la realització de les següents actuacions:
  
1) Revitalització comercial en centres històrics comercials
  
a) Renovació i desenvolupament comercial als centres històrics dels municipis d'Alcoi, Alacant, Castelló, Elx, Gandia, Xàbia, Morella, Ontinyent, Orihuela, València, la Vila Joiosa, Xàtiva i Xixona.
  
En aquests centres històrics les ajudes s'aplicaran a la realització d'inversions que suposen una transformació significativa en l'establiment a nivell de producte, gestió, imatge i/o tecnologia, sempre que ocupen baixos comercials i contribuïsquen a la revitalització i consolidació de les trames urbanes integrants dels centres comercials tradicionals en què s'ubiquen, l'àmbit dels quals haja sigut definit per la Direcció General de Comerç i Consum. Podran concedir-se subvencions fins el 15% amb el límit de 2.000.000 de pessetes per establiment preexistent i establit en carrers en què hi haja una activitat comercial en més del 30% dels locals. En el cas que l'establiment s'ubique en carrers que no arriben al percentatge abans citat la subvenció serà fins el 20% amb el límit de 3.000.000 de pessetes sent en aquest cas també subvencionables les implantacions de comerç.
  
b) Per a la implantació o transformació, amb adequació de la part externa, d'establiments ubicats en aquelles àrees comercials que en aquest exercici o en l'anterior siguen objecte d'adequació funcional per a ús de vianants, podran concedir-se ajudes fins el 20% de les inversions a realitzar, amb un límit de 2.000.000 de pessetes per establiment.
  
A aquests efectes s'entén per l'adequació a què fa referència el paràgraf anterior, aquella que supose una ampliació de l'espai per a ús de vianants sobre l'anterior a la citada adequació.
  
2) Modernització d'elements de transport en empreses d'alimentació
  
Per a l'adquisició d'elements de transport o l'adequació dels existents, per empreses comercials de productes peribles, podran concedir-se ajudes fins el 20% amb el límit de 1.000.000 de pessetes per empresa preexistent, sempre que estiguen dotats d'equip de fred per a la conservació dels aliments durant el transport d'aquests. En el cas d'adequació d'elements de transport ja en poder de l'empresa i que es doten d'equip de fred el percentatge d'ajuda serà fins el 20% amb el límit de 500.000 pessetes.
  
3) Foment de l'associacionisme
  
a) Ajuda fins el 20% dels recursos invertits per l'empresa comercial, perquè participe o accedisca a la forma associativa, independentment de la seua forma jurídica, amb un límit de 1.000.000 de pessetes per establiment.
  
b) Subvenció fins el 20% de la inversió en immobilitzat necessària, en l'establiment comercial per a adequar-se a les condicions establides per la forma associativa, sense superar la quantitat de 1.500.000 pessetes per establiment i comerciant preexistent.
  
En aquest cas, es considerarà inversió necessària aquella que determine la forma associada mitjançant l'aportació del document general que especifique les condicions i normes concretes que han de complir els associats quant a la imatge i gestió de l'establiment.
  
4) Foment de la millora de l'equipament i de la gestió dels establiments existents mitjançant la introducció de tecnologia informàtica.
  
Per a actuacions relatives a la introducció de tecnologia informàtica podran concedir-se subvencions fins el 20%, amb un límit de 500.000 pessetes per establiment i comerciant preexistent, del cost de l'equipament tecnològic (exclosos programes i aplicacions) que supose, almenys, la informatització de la gestió comercial i un control i seguiment del producte a comercialitzar. En tot cas aquest equipament haurà d'ubicar-se en l'establiment comercial o en elements fixos vinculats a aquest tals com unitats de transport, per tant els equips mòbils no seran subvencionables sinó compleixen el requisit anterior.
  
Serà requisit necessari per a la concessió de l'ajuda no haver obtingut subvenció per al mateix fi, i establiment, en els tres anys anteriors al present.
  
5) Tecnificació de magatzems i establiments majoristes
  
Per a la tecnificació (mitjançant la introducció de noves tecnologies i aplicacions) de magatzems i establiments majoristes, podran concedir-se ajudes fins el 20% de la inversió a realitzar sempre que representen una substancial millora en la logística i/o informació de l'empresa. Als efectes d'allò que s'ha regulat en aquest punt es considerarà inversió els estudis previs que pogueren realitzar-se per a determinar les inversions i accions a desenvolupar. La subvenció no superarà la quantitat de 5.000.000 pessetes per empresa.
  
6) Modernització i adequació dels establiments comercials que desenvolupen la seua activitat econòmica en una unitat agrupada físicament
  
Per a la modernització i adequació dels establiments comercials que desenvolupen la seua activitat econòmica en una unitat agrupada físicament podran concedir-se:
  
a) Subvencions fins el 20% del cost suportat per cada un dels comerciants establits en la unitat física (mercat, galeria comercial...) en l'adequació del seu establiment, o dels espais comuns d'aquesta unitat, a un projecte global de reforma, modernització, equipament i/o modificació d'imatge del citat entorn físic. La subvenció a concedir no podrà superar la quantitat de 1.500.000 pessetes per establiment.
  
b) Per a la implantació, modernització, o transformació del punt de venda, ubicat en unitats de comerç detallista agrupat físicament i bàsicament alimentari, podran concedir-se ajudes fins el 20% amb un límit de 1.000.000 de pessetes. En aquest cas es valorarà la introducció de millores tecnològiques.
  
Si a més a més suposa una notable ampliació de la superfície de vendes, en la mateixa unitat física, la subvenció podrà augmentar fins el 25%, amb un límit de 1.500.000 de pessetes.
  
7) Foment del relleu generacional
  
Per al foment del relleu generacional en el comerç podran concedir-se subvencions fins el 25% de la inversió que es realitze, per part del nou titular, en l'establiment, mantenint activitat principal i ubicació, per a actualitzar-ne la seua gestió i la imatge a les tècniques i tendències actuals. Per a accedir a aquestes ajudes el comerç haurà de tenir un mínim de 10 anys d'antiguitat amb l'anterior titular, i tenir aquest, almenys, 55 anys d'edat ( ha d'acreditar la seua baixa en l'activitat), i el nou titular, menys de 35 anys, (en el moment en què es formalitze el relleu) el que haurà d'aportar un projecte que incloga les millores a introduir a nivell d'infraestructura, d'imatge i de gestió.
  
La subvenció a concedir no podrà superar la quantitat de 3.000.000 pessetes. per establiment i empresa.
  
Per a la determinació del percentatge subencionable en cada cas es valorarà:
  
- Adequació del projecte a les tendències actuals del comerç i del consumidor i/o usuari.
  
- Experiència i/o formació demostrada.
  
- Vinculació existent entre el sol·licitant i el titular actual.
  
En tot cas el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.
  
8) Foment del desenvolupament d'implantació de plans de qualitat aplicats a les empreses comercials
  
Podran concedir-se ajudes fins el 25% de les despeses d'elaboració de plans de reforma i modernització i inversions que suposen la implantació d'accions en aspectes organitzatius i funcionals que milloren el funcionament i els serveis, de l'empresa. La subvenció màxima que es concedirà per empresa preexistent serà de 2.500.000 de pessetes si comporta inversions i de 500.000 de pessetes si únicament es tracta d'estudis de diagnosi.
  
Serà requisit necessari per a la concessió de l'ajuda no haver obtingut subvenció per al mateix fi en els tres anys anteriors al present.
  
9) Foment d'estructures interempresarials i franquícies
  
9.1 Per a fomentar les estructures interempresarials podran concedir-se ajudes fins el 25% de la despesa que es realitze, sempre que almenys 3 empreses del sector comercial, la participació de les quals en la nova estructura empresarial no siga inferior al 70%, promoguen la realització de:
  
a) Estudis d'implantació o de desenvolupament d'estructures interempresarials.
  
b) Estudis previs d'implantació de xarxes de franquícia o cadenes d'establiments.
  
c) Costos de creació o desenvolupament d'aplicacions informàtiques que permeten el desenvolupament d'una gestió comercial integrada.
  
d) Inversions derivades de les accions anteriors.
  
La ajuda es concedirà proporcionalment a l'aportació al projecte de cada una de les empreses i en tot cas el total no serà superior a 1.500.000 de pessetes per als supòsits a), b) i c) i 3.000.000 de pessetes si a més a més inclou el supòsit d).
  
9.2. Per a fomentar la creació i desenvolupament de xarxes de franquícia, podran concedir-se ajudes a les empreses comercials amb activitat prèvia a la Comunitat Valenciana, fins el 20% de la inversió o despesa que es realitze en les següents accions:
  
a) Estudi que determine la viabilitat i característiques de la franquícia (manual del franquiciat, identitat corporativa, etc.),
  
b) Inversions que el franquiciador realitze per a la millora dels serveis i de la logística.
  
c) Implantació fins les tres primeres tendes pilot del franquiciador (en un termini no superior a dos anys). Només serà suportable un establiment per municipi a la Comunitat Valenciana.
  
d) Despeses derivades de la promoció de la franquícia.
  
El límit màxim d'aquestes ajudes serà de 500.000 pessetes per a les accions previstes en el punt a); de 1.500.000 pessetes per a les previstes en el punt b); de 1.500.000 pessetes, per establiment, per a les previstes en el punt c) i de 1.000.000 pessetes per a les previstes en el punt d).
  
Per a accedir a les ajudes regulades en els punts b), c) i d) d'aquest apartat serà necessari aportar la documentació a què fa referència el punt a).
  
Així mateix per a accedir a les ajudes establides en els apartats a) i d) serà necessari que el domicili social de l'empresa estiga fixat a la Comunitat Valenciana.
  
10) Millora de la dotació comercial en municipis de menys de 3.000 habitants.
  
Per a la implantació d'establiments de comerços detallistes bàsicament alimentaris, sempre que es tracte de comerç associat o integrat, i en poblacions de menys de 3.000 habitants, de dret, podran concedir-se ajudes fins el 25% de la inversió a realitzar amb el límit de 1.500.000 de pessetes per establiment.
  
En tot cas, no podrà concedir-se més d'una subvenció, de les regulades en aquest article, per a les distintes partides del pressupost d'inversió que es present, sent la inversió proposada i subvencionable no inferior a 1.000.000 de pessetes excepte per als estudis previstos en els punts 8 i 9 i les inversions reflectides en el punt 4 d'aquest article que, en tot cas, no podrà ser inferior a 500.000 pessetes.
  
Així mateix, no es considerarà subvencionable la inversió consistent en l'adquisició de terrenys o locals comercials.
  
Títol V
  
Suport a la cooperació i integració comercial
  
Article 36. Objecte
  
Les ajudes regulades en aquest títol, tenen com a finalitat potenciar els acords de cooperació, tant a nivell empresarial, fomentant l'agrupació de les entitats de comerç a fi que adquirisquen la dimensió suficient per a la prestació de serveis, com entre l'administració local i autonòmica, als efectes de potenciar les actuacions que permeten modernitzar les estructures comercials de cada localitat.
  
Capítol I
  
Corporacions locals
  
Article 37. Objecte i beneficiaris
  
Podran accedir a aquestes ajudes les entitats locals i les empreses de titularitat municipal o mixtes, que promoguen projectes que tinguen com a finalitat:
  
a) La prestació de serveis al sector comercial.
  
b) La coordinació i realització d'actuacions de promoció del comerç local.
  
c) El disseny de plans comercials específics per a cada localitat.
  
d) La potenciació de sistemes informàtics que possibiliten la connexió en xarxa de les Agències per al Foment d'Iniciatives Comercials.
  
e) L'accés i divulgació d'informació especialitzada en matèria de comerç.
  
Article 38. Modalitats i quantia d'ajudes
  
Les ajudes podran consistir en:
  
a) Subvenció fins el 70% del cost efectiu per a la implantació i manteniment de l'estructura tecnicooperativa d'Agències per al Foment d'Iniciatives Comercials (AFIC).
  
b) Subvenció, fins el 50%, per a la realització, per part d'aquestes unitats administratives d'aquelles accions que tinguen com a finalitat la consecució dels fins previstos en l'article anterior. No obstant això, aquestes subvencions podran abastar el 100% del cost efectiu quan es tracte d'accions de caràcter col·lectiu que afecten un nombre significatiu de les agències.
  
c) Subvenció, que podrà abastar el 100% del cost efectiu, per a equipament en programari i/o maquinari que supose una millora en la gestió i prestació de serveis, així com que possibilite la connexió en xarxa d'aquestes agències, tant entre si com amb altres organismes o centres de gestió directament relacionats amb el sector de la distribució comercial.
  
d) Subvenció, que podrà abastar el 100% del cost efectiu, per a l'accés a bases de dades relacionades amb el sector o per a l'adquisició d'informació especialitzada i per a la seua divulgació
  
Article 39. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest capítol, es presentaran acompanyades, a més de l'establida amb caràcter general, de la documentació següent que corresponga:
  
a) Certificat de l'acord de l'òrgan facultat per a això, on s'expresse la voluntat de sol·licitar la subvenció.
  
b) Declaració de les fonts de finançament.
  
2. El termini de presentació de sol·licituds serà el comprés entre el 26 de gener i el 31 de març de 1998.
  
Capítol II
  
Organitzacions i entitats de comerç
  
Article 40. Objecte i beneficiaris
  
Podran accedir a aquestes ajudes les confederacions de Comerç amb àmbit en tota la Comunitat Valenciana, les federacions i/o agrupacions d'associacions o de gremis, i totes aquelles associacions de comerciants, tant de caràcter territorial o sectorial, que promoguen la prestació, als seus associats, d'aquells serveis que redunden positivament en la seua posició competitiva i que suposen per a aquests un valor afegit.
  
Article 41. Modalitats d'ajuda
  
1) Les ajudes es destinaren a:
  
a) Implantació i manteniment d'estructures gerencials per a confederacions de Comerç amb àmbit en tota la Comunitat Valenciana, i per a federacions i/o agrupacions d'associacions o de gremis, que procuren i faciliten l'accés, per part de les associacions pertanyents a aquestes així com dels comerciants a títol individual, a activitats formatives, d'assessoria tècnica, i gestió majorista de serveis.
  
b) Realització de projectes que creen serveis comunes, organitzen grups de compra o que procuren la millora de la gestió dels associats.
  
c) Campanyes de promoció per a la introducció i difusió de nous serveis.
  
d) Campanyes genèriques de publicitat que tinguen com a objectiu la promoció i/o animació comercial tant des d'un punt de vista zonal com sectorial
  
e) Implantació de xarxes de comunicació que faciliten l'accés de les associacions i comerciants a determinats serveis que els procuren un augment de la competitivitat.
  
f) Realització i aplicació de projectes d'innovació tecnològica, aplicats al sector i que suposen un valor afegit.
  
g) Creació, gestió i divulgació de bases de dades documentals que procuren una sensible millora en la informació del sector.
  
2) Les ajudes concedides no generaran cap dret a l'obtenció d'aquestes en anys posteriors, la percepció de les ajudes està condicionada al compliment dels objectius a què fa referència l'article anterior i als crèdits assignats per a aquesta finalitat.
  
Article 42. Quantia de les ajudes
  
a) Subvenció fins el 70% del cost efectiu per a la implantació i manteniment de gerències, en confederacions de Comerç amb àmbit en tota la Comunitat Valenciana, i per a federacions i/o agrupacions d'associacions o de gremis, així com per als costos de lloguer de les seus, amb un límit de 500.000 pessetes per a aquest últim concepte per entitat i any. Per a poder accedir a aquestes ajudes es tindrà en compte d'acreditar, per part del beneficiari que l'esmentat servei ha arribat, directament o indirectament a un mínim de 150 comerciants.
  
b) Subvenció, que podrà abastar el 50% del cost efectiu, per a la contractació de serveis externs, sempre que aquests no els puguen assumir les distintes associacions i que arrepleguen algun o tots els aspectes reflectits en els apartat b), c) i e) de l'article anterior, amb un límit de 2.000.000 de pessetes per entitat i any. Per a accedir a aquesta ajuda serà necessari presentar un pla estratègic d'actuació que segons el criteri de la Direcció General de Comerç i Consum justifique aquesta contractació.
  
c) Subvenció, fins el 75% del cost efectiu, per a equipament en programari i/o maquinari que possibilite la connexió en xarxa de les associacions, tant entre si com amb altres organismes o centres de gestió directament relacionades amb el sector de la distribució comercial, així com per als projectes de divulgació d'informació, sempre que aquests utilitzen una connexió en xarxa i abasten a un nombre igual o superior a 150 associats.
  
d) Subvencions fins el 50% per a la realització de campanyes de publicitat per a aquests col·lectius. Aquest percentatge podrà superar-se quan l'àmbit d'aplicació siga el de la totalitat del territori de la Comunitat Valenciana.
  
e) Subvenció fins el 75% per a la realització i posada en marxa de projectes d'innovació tecnològica aplicada al sector comercial, sempre que suposen un augment de la competitivitat de les empreses. Per a accedir a aquestes ajudes serà imprescindible presentar una memòria detallada del projecte, que haurà de contenir almenys: una avaluació de l'impacte d'aquest així com una anàlisi de viabilitat a mitjà termini.
  
Article 43. Criteris d'avaluació
  
Per a la concessió de les ajudes sol·licitades i en el seu cas per a la determinació de la quantia, es valorarà, entre altres, els següents aspectes:
  
a) La repercussió del projecte en la modernització del sector comercial.
  
b) El grau d'implantació territorial i/o sectorial de l'entitat sol·licitant.
  
c) El nombre d'associacions i/o gremis afiliats, així com el nombre de comerciants associats a cada un d'aquests/es.
  
d) Les activitats realitzades durant l'últim exercici.
  
e) El programa d'activitats presentat per a l'exercici en curs.
  
f) La trajectòria de l'entitat sol·licitant en l'execució en convocatòries d'ajudes anteriors.
  
g) La inclusió de l'activitat dins d'un pla estratègic d'actuació.
  
Article 44. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest capítol, es presentaran, acompanyades, a més de l'establida amb caràcter general, de la documentació següent:
  
a) Memòria d'activitats de l'any anterior.
  
b) Certificat del secretari en el qual conste a data 31 desembre, el nombre d'associacions i/o gremis associats, així com la relació actualitzada d'afiliats a cada una de les associacions i/o gremis a aquesta mateixa data.
  
d) Certificat del secretari de les quotes recaptades en l'últim exercici.
  
e) Relació del personal contractat així com memòria de les funcions realitzades per aquests i dels mitjans tècnics de què disposen, a 31 desembre de l'any anterior.
  
f) Pla de mitjans per als supòsits de realització de campanyes de publicitat i d'animació comercial.
  
2. El termini de presentació de sol·licituds serà el comprés entre el 26 de gener i el 31 de març de 1998.
  
Títol VI
  
Ajudes en matèria de promoció comercial
  
Article 45. Objecte
  
Les ajudes establides en aquest títol tenen per objecte afavorir la promoció i comercialització dels productes valencians, així com contribuir a la realització d'accions que permeten incrementar i consolidar la presència d'aquests en els principals mercats millorant el nivell de competitivitat de les empreses de la Comunitat Valenciana.
  
Capítol I
  
Suport a la promoció de fires comercials oficials
  
de la Comunitat Valenciana
  
Article 46. Beneficiaris
  
Podran acollir-se a les ajudes previstes en aquest capítol, les institucions firals de la Comunitat Valenciana, les cambres oficials de Comerç, Indústria i Navegació de la Comunitat Valenciana, els ajuntaments i les associacions sense ànim de lucre que organitzen fires comercials.
  
Article 47. Modalitats d'ajuda
  
Les ajudes es destinaran a atendre les despeses derivades de les accions de promoció del certamen o manifestació firal, tals com publicitat en mitjans de comunicació, material de promoció, captació i bossa de viatge per a visitant i expositors, edició de catàlegs, organització d'actes de presentació de la fira i altres despeses de promoció del certamen.
  
Article 48. Criteris d'avaluació
  
Per a la concessió de les ajudes, i si escau per a la determinació de la quantia es considerarà, entre altres aspectes:
  
- el tipus d'acció
  
- la incidència sectorial i territorial
  
- l'evolució de la manifestació firal
  
- l'esforç de promoció realitzat en anteriors edicions.
  
Article 49. Quantia de les ajudes
  
Les ajudes per a les accions previstes en l'article 47 d'aquesta ordre, no podran excedir del 75% del cost del projecte.
  
Article 50. Presentació de sol·licituds i termini
  
El termini de presentació de sol·licituds serà el comprés entre el 26 de gener i el 31 de març de 1998.
  
Capítol II
  
Suport a la realització d'accions de promoció i de
  
comercialització exterior dels productes valencians
  
Secció primera
  
Desenvolupades per cambres de comerç de la
  
Comunitat Valenciana, institucions i associacions empresarials
  
Article 51. Objecte i beneficiaris
  
1. Podran acollir-se a les ajudes previstes en aquest capítol les cambres de Comerç de la Comunitat Valenciana, institucions i associacions empresarials que realitzen alguna de les següents accions:
  
A) Presentació agrupada de l'oferta valenciana en fires internacionals que a criteri de la Direcció General de Comerç i Consum s'estimen prioritàries, així com accions específiques de promoció en mercats concrets, organitzades i/o coordinades per l'IVEX.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Transport de mostres.
  
- Publicitat, relacions públiques i material de promoció que tinga relació directa amb la participació a la fira.
  
- Desplaçament i allotjament del coordinador de la participació agrupada (bossa de viatge).
  
B) Missions comercials l'objectiu de les quals siga l'obertura de nous mercats o la consolidació dels ja existents.
  
C) Viatges de prospecció que tinguen per objecte la investigació d'un mercat per a un producte o sector de producció.
  
D) Missions inverses l'objectiu de les quals siga l'atracció de compradors o prescriptors forans, potencials demandants directes de productes de la Comunitat Valenciana, així com d'aquells professionals que per raó de la seua activitat puguen influir-ne en la comercialització.
  
Podran tenir la consideració de despeses subvencionables en les accions B), C) i D) les relatives al desplaçament i l'allotjament del coordinador de la missió i/o viatge de prospecció i els de cada participant (bossa de viatge).
  
E) Assessorament tècnic en comerç exterior, a fi de dotar de personal especialitzat amb titulació adequada a les associacions empresarials i altres entitats per a prestar assessorament a les empreses associades, així com gestionar i coordinar actuacions col·lectives de promoció comercial i de dinamització sectorial.
  
La convocatòria de la contractació haurà d'anunciar-se en dos diaris de gran circulació de la província del domicili de l'entitat, es concedirà un termini de quinze dies per a la presentació de sol·licituds.
  
En el procés de selecció podrà intervenir, amb veu però sense vot, un representant de la Direcció General de Comerç i Consum de la Conselleria d'Ocupació, Indústria i Comerç.
  
La contractació de la persona seleccionada requerirà l'acord majoritari de l'òrgan col·legiat rector de l'entitat.
  
Tindran la condició de despeses subvencionables les degudes al cost empresarial de les retribucions i de la Seguretat Social de la persona contractada, amb un màxim d'ajuda anual de 3.000.000 de pessetes.
  
F) Confecció de catàlegs o repertoris sectorials destinats primordialment al mercat exterior, caldrà editar-los almenys en dos idiomes, un d'ells distint de les llengües oficials espanyoles.
  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del cost del catàleg o repertori imputable a les empreses valencianes.
  
Podran tenir la consideració de despeses subvencionables les relatives a:
  
- Disseny i confecció del catàleg o repertori, incloent-hi honoraris professionals.
  
- Edició i impressió del catàleg o repertori.
  
G) Organització de conferències, seminaris, jornades, meses rodones i la resta d'accions informatives que tinguen com a objectiu aspectes relacionats amb el comerç exterior de rellevant interès per als sectors productius de la Comunitat Valenciana.
  
Podran tenir la consideració de despeses subvencionables aquelles que ocasionen l'organització i la realització de les accions informatives, tals com honoraris, material didàctic, publicitat, entre altres.
  
H) Activitats que fomenten la creació i potenciació de consorcis d'exportació.
  
Podran tenir la consideració de despeses subvencionables, tant les despeses de personal especialitzat com les derivades de la contractació d'empreses consultores o de serveis per a aquesta finalitat.
  
I) Altres activitats distintes a les ja previstes o altres despeses que a pesar de no estar arreplegades en els apartats anteriors, segons el parer de la Direcció General de Comerç i Consum, afecten la promoció comercial dels productes valencians.
  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualssevol altres organismes públics, sempre que el total de les ajudes rebudes no excedisca del 75% del cost de l'activitat, en aquest cas la subvenció quedarà reduïda en l'excés. No obstant això, i amb caràcter excepcional, aquest límit podrà ampliar-se fins cobrir l'import total del cost de l'activitat.
  
Article 52. Criteris d'avaluació i quantia de les ajudes
  
1. Per a la concessió de l'ajuda i si escau per a la determinació de la quantia, es tindrà en consideració, entre altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, així com la inclusió de l'acció en un Programa Anual de Promoció, i si escau, l'informe de l'IVEX.
  
2. Les ajudes concedides per la Conselleria d'Ocupació, Indústria i Comerç per a les accions previstes en aquesta Secció no podran excedir del 75% del cost total de l'acció programada.
  
Article 53. Presentació de sol·licituds i termini
  
El termini de presentació de sol·licituds serà el comprés entre el 26 de gener i el 31 de març de 1998.
  
Secció segona
  
Desenvolupades per part de les petites
  
i mitjanes empreses (PIME) i els consorcis d'exportació
  
de la Comunitat Valenciana
  
Article 54. Beneficiaris
  
Podran acollir-se a les ajudes previstes en aquest capítol:
  
1. Petites i Mitjanes Empreses (PIME) establides a la Comunitat Valenciana, que complisquen els requisits establits en l'article 29 d'aquesta ordre.
  
2. Consorcis d'exportació de PIME amb personalitat jurídica independent de la dels seus membres i amb domicili social a la Comunitat Valenciana. El nombre de PIME integrades en el consorci serà com a mínim de tres.
  
Article 55. Modalitats d'ajuda
  
1. Seran subvencionables les accions de promoció portades a cap per PIME i consorcis d'exportació que s'indiquen a continuació:
  
A) Participació agrupada en fires o certàmens comercials internacionals que a criteri de la Direcció General de Comerç i Consum es consideren prioritaris a nivell sectorial, així com accions específiques de promoció en mercats concrets, organitzades i/o coordinades per l'IVEX.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Transport de mostres.
  
- Publicitat, relacions públiques i material de promoció que tinga relació directa amb la participació a la fira.
  
- Desplaçament i allotjament del representant del consorci que coordine la participació agrupada (borsa de viatge).
  
B) Participació en missions comercials organitzades per cambres de Comerç, institucions i associacions empresarials l'objectiu de la qual siga l'obertura de nous mercats o la consolidació dels ja existents.
  
Podran tenir la consideració de despeses subvencionables els relatius al desplaçament i allotjament d'un representant de l'empresa o consorci (bossa de viatge).
  
2. Les ajudes podran consistir en subvencions directes o en suport a les operacions de crèdit que les empreses concerten per a finançar accions de promoció, d'acord amb els convenis de col·laboració subscrits per la Conselleria d'Ocupació, Indústria i Comerç i les entitats financeres per a afavorir la comercialització exterior de les empreses valencianes.
  
En els citats convenis de col·laboració es detallaran les condicions financeres per a cada tipus d'operació creditícia.
  
3. Les ajudes per a les accions previstes en aquesta Secció seran compatibles amb les destinades a les mateixes activitats procedents de qualssevol altres organismes públics, sempre que el total de les ajudes rebudes no excedisca del 75% del cost de l'activitat, en aquest cas la subvenció quedarà reduïda en l'excés.
  
Article 56. Criteris d'avaluació i quantia de les ajudes
  
1. Per a la concessió de l'ajuda i si escau per a la determinació de la quantia, es tindrà en consideració, entre altres aspectes, la incidència del projecte en la millora de la promoció i comercialització dels productes valencians, la trajectòria exportadora o l'inici a l'exportació per part de l'empresa o el consorci, l'obertura o consolidació dels mercats exteriors, la inclusió de l'acció en un programa anual i, si escau, l'informe de l'IVEX.
  
2. Les ajudes concedides per la Conselleria d'Ocupació, Indústria i Comerç per a les accions previstes en aquesta Secció no podran excedir del 75% del cost total de l'acció programada.
  
Article 57. Presentació de sol·licituds i termini
  
El termini de presentació de sol·licituds serà el comprés entre el 26 de gener i el 30 d'abril de 1998.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1998.
  
En compliment d'allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1998, per Ordre de la Conselleria d'Ocupació, Indústria i Comerç es farà publicitat de les línies de crèdit i l'import global màxim destinat a la concessió de les ajudes previstes en aquesta disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si escau, emesos i quan no hagen transcorregut més de cinc anys des de la finalització del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant la presentació o, si no n'hi ha, l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta la Direcció General de Comerç i Consum per a dictar les resolucions necessàries per al desenvolupament, eficàcia i execució de aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 30 de desembre de 1997
  
El conseller d'Ocupació, Indústria i Comerç,
  
DIEGO SUCH PÉREZ
  
Annex I
  
A) Venda major o menor de:
  
- Productes d'alimentació i begudes (sense consum en el propi establiment)
  
- Productes tèxtils, confecció, calçat i complements.
  
- Productes de perfumeria, drogueria i químics.
  
- Articles per a l'equipament, manteniment i funcionament del llar.
  
- Vehicles automòbils, motocicletes, bicicletes i els seus accessoris.
  
- Un altre comerç:
  
- Equipament d'oficina.
  
- Maquinària i ferreteria.
  
- Aparells i instruments mèdics, ortopèdics, òptics i fotogràfics.
  
- Llibreria, papereria, objecte d'escriptori, premsa i revistes.
  
- Joieria, rellotgeria, plateria i bijuteria.
  
- Joguines i articles d'esport.
  
- Llavors, adobs, flors, plantes, animals xicotets i complements.
  
- Basar i articles de regal.
  
B) Serveis personals:
  
- Tintoreries i bugaderies.